UNIVERZITET CRNE GORE

FAKULTET ZA SPORT I FIZIČKO VASPITANJE

**SPORT I FIZIČKA AKTIVNOST U IZOLACIJI IZAZVANOJ KORONA VIRUSOM**

(Esej)

Student: Stefan Bardak

Studijski program: Fizička kultura

Broj indeksa: 1/19

Nikšić, april 2020 god.

Korona virus bolest 2019 (COVID-19) ogromno je iskušenje za društvo i čitav svijet. Obuhvatajući sve kontinente, ova pošast ne priznaje meridijane, niti državne granice (WHO, 2019). Negativan uticaj ima na sve vrste sporta. Ipak, nepodijeljeno mišljenje stručne javnosti i medija je da najpogubnije posljedice trpi fudbal kao sport sa ogromnim obrtom novca, čije utakmice privlače najveći broj gledalaca.

Fudbalska takmičenja iziskuju intenzivnu mobilnost fudbalskih klubova, reprezentacija i igrača kao pojedinaca. Od fudbala zavisi veliki broj ljudi. Pored fudbalera, tu su treneri, fizioterapeuti, uprava, ljudi koji održavaju stadione, čuvari objekata, menadžeri (Becker, [1982/2008](https://www.tandfonline.com/doi/full/10.1080/23750472.2020.1750100)). Takmičenja su obustavljena u većini zemalja, a kada će se situacija promjeniti i stanje vratiti u normalu izbjegavaju komentarisati najviši čelnici FIFA i UEFA, iz jednostavnog razloga što bi svaki njihov konkretniji odgovor opravdano mogao biti protumačen kao neodgovoran i neozbiljan.

CRNA GORA

Poštujući odluku Ministarstva zdravlja i uvodjenje privremenih mjera protiv širenja COVID-19, FSCG je 13. marta 2020. donio odluku o obustavljanju svih fudbalskih takmičenja na nacionalnom nivou do daljnjeg.

Nakon toga, poštujući instrukcije Ministarstva sporta i mladih, Savez je 17. marta 2020. uputio apel svim klubovima da obustave trenažne procese i u potpunosti se pridržavaju mjera prevencije.

REGION

Fudbalski savezi regiona slijedili su uputstva i naredbe medjunarodnih fudbalskih asocijacija, prekinuvši nacionalna prvenstva. U Srbiji je ta odluka donijeta 15. marta, u Hrtvatskoj 12. marta,u BiH 15. marta 2020. itd.

UEFA (Evropska fudbalska asocijacija)

Najznačajnija odluka, donijeta 17. marta, u vezi je odlaganja finalnog turnira EURO 2020 koji je trebao da se odigra od 12. juna do 12. jula 2020. za perod od 11. juna do 11. jula 2020. godine. Takodje su 1. aprila odloženi baraž mečevi za plasman na ovaj turnir, i trenutno je apsolutno neizvjesno kada će oni moći biti održani.

FIFA

Za sada se ne dovodi u pitanje najznačajniji sportski gogađaj, naredno 22. svjetsko prvestvo koje će se održati u Kataru od 21. novembra do 18. decembra 2022. godine. Ipak, 9. marta 2020, odložene su kvalifikacione utakmice za ovo prvenstvo koje su bile zakane za jun ove godine.

Odluke nacionalnih i medjunarodnih fudbalskih asocijacija u početku su izazvale kritiku i negativnu reakciju jednog broja poznatijih evropskih klubova. Takav stav su uglavnom argumentovali činjenicom da će igrači izgubiti fizičku spremnost. Kao posljedicu izostanka odgovarajućeg stepena kondicije, upozorili su na potencijalno veliki rizik od povreda kada takmičenja budu obnovljena.

S druge strane, stručnjaci iz oblasti kineziologije i medicine navode da i pored činjenice da su fudbaleri mladja populacija, mogu razviti ozbiljnu respiratornu infekciju koja bi zahtjevala bolnički tretman. Pored toga, fudbal je kontaktni sport, igrači su u čestim dodirima na treningu i kampovima, što rezultira bržom virusnom transmisijom. Sem njih, ugrožena su i sva zaposlena lica u klubu.

Činjenica je da su zdravstveni sistemi u Italiji, Španiji, Velikoj Britaniji, Njemačkoj, Francuskoj i nizu drugih zemalja u kojima je fudbal dominantan sport preopterećeni brojem pacijenata oboljelim od COVID-19 (A. Remuzzi, & G. Remuzzi, 2020), te iz tog razloga je znatno komplikovanije primiti pacijente sa povredama, sprovesti dijagnostiku, liječenje i eventualne operativne zahvate što se često dešava u fudbalu. Otvara se i jedna bitna etička dilema: Da li se doktori u vrijeme pandemije i masovnog oboljevanja ljudi, moraju baviti saniranjem sportskih povreda kada su najpotrebniji za liječenje zaražene populacije.

Negativne posljedice odlaganja utakmica na nacionalnom i medjunarodnom nivou nesumnjivo će kasnije uzrokovati povećan broj klupskih i reprezentativnih utakmica na svim nivoima u kraćim vremenskim intervalima. To će opet dovesti do naglog povećanja fizičkih aktivnosti fudbalera, prenaprezanja, uz neadekvatnu pripremu i povećan rizik od svih vrsta povreda.

Pandemija je dovela do finansijske krize u mnogim klubovima. U problemu su najveći evropski fudbalski giganti od kojih je značajan broj njih bio prinuđen da igračima i svim zaposlenima smanji plate. Generalni sekretar Medjunarodnog sindikata profesionalnih fudbalera Jonas Bajer Hofman u svojoj izjavi za BBC naglašava da fudbalskoj industriji, po prvi put u posljednjih nekoliko decenija, prijeti značajna ekonomska kriza koja će pogoditi “fudbalsku industriju” i stotine hiljada ljudi koje ona zapošljava. Takodje ukazuje da u slučaju da klubovi bankrotiraju i ljudi ostanu bez posla, biće teško da čitav sistem ponovo stane na noge. Zbog toga je pritisak čelnika i vlasnika klubova da se takmičenja obnove veliki i potpuno direktan. Prihvatili bi razne vrste ograničenja, samo da da se fudbalska lopta ponovo zakotrlja. Tako je u Italiji šef zdravstvenog Sistema Valter Rikjardi potvrdio da postoji ponuda da se mečevi Serije A igraju u centralnim i južnim djelovima zemlje, a do daljnjeg zabrane u Lombardiji kao regionu najviše pogođenim epidemijom. U Španiji planiraju da nastave sezonu krajem maja ili početkom jula t.g, uz preduslov da igrači prethodno moraju proći rigorozne testove kojih će biti najmanje tri. Niko za sada ne spominje, niti predlaže da se utakmice igraju pred navijačima, već na praznim stadionima, uz TV prenos.

Imaju prijedloge i za promjenu načina organizovanja trenažnog procesa. Pošto se koncepcija oslanjanja samo na individualne treninge fudbalera u kućnim uslovima, odnosno kućnom karantinu, nije pokazala dovoljno efikasnom, sugerišu da bi se fizička priprema mogla realizovati u manjim grupama. Takođe, postoji strah za fudbalere koji su povređeni, kako će njihove povrede biti zaliječene, ako ne primaju odgovarajuću negu.

Takođe, Sindikat fudbalera FIFPro tvrdi da značajan broj njegovih članova (prema istraživanjima ove asocijacije, 22 posto fudbalerki i 13 posto fudbalera) ima problem sa povećanim nivoom anksioznosti i depresije, te da su ovim naročito pogođeni fudbaleri koji igraju za klubove van svojih zemalja.

Pojedini infektolozi pozvaju na suzdržavanje od nastavka bilo kakvih novih javnih sportskih aktivnosti, ali pojedinci ujedno iznose prijedlog da fudbaleri eventualno budu u stalnom karantinu, a utakmice igraju bez prisustva gledalaca.

UEFA intenzivno razmatra planove kako privesti kraju nacionalna prvenstva i takmičenja u međunarodnim kupovima. Nagovještava se da ce nacionalna prvenstva pokušati okončati do kraja juna, a finalne utakmice u Ligi šampiona i Ligi Evrope do kraja avgusta.

Uz sve pomenuto, nikako se ne smije zanemariti uticaj koji na fudbal imaju finansijski moćne korporacije koje organizuju sportska klađenja. Njihov pritisak da se takmičenja što prije nastave je uglavnom nevidljiv, ali da je to izvjesno, potpuno je jasno i manjim fudbalskim znalcima.

Stav medicinske struke je apsolutno jasan. Virus će postojati i širiti se sve dok se ne nađe vakcina. Do tada, i dalje će postojati stalna mogućnost od novog talasa infekcije koji bi mogao imati teže posljedice od aktuelnog.

Fudbalskom svijetu kome je ova igra “više od života” ili najvažnija (sporedna) stvar na svijetu, teško je prihvatljiva činjenica da je postojanje ovako opake pandemija, sa tragičnim posljedicama po desetine, pa i stotine hiljade građana širom svijeta, nespojivo sa svim kolektivnim, pa i individualnim sportovima. Strpljenje da se stvari vrate u normalu je više nego neophodno, ali se čini kao da se ono svakim danom smanjuje i gubi. Eventualne odluke da se u narednom periodu, u početnoj fazi, igra pred praznim stadionima ponovo nije bez rizika, a opravdano se postavlja i pitanje: Da li je to ona ista igra ili samo njena loša kopija.

**Literatura**

Becker, H. S. (2008). *Art worlds*. University of California Press. (Original work published 1982)

Remuzzi A., & Remuzzi G. (2020). *COVID-19 and Italy: what next?* Lancet

World Health Organisation. (2020a). *Who, Coronavirus disease (COVID-19) outbreak.* (2020)

World Health Organization. (2019). *Coronavirus disease 2019 (COVID-19). Situation report 43, 3 March, 2019*.